ምግብን ከባዕድ ነገር ቀይጠው በሸጡ ድርጅቶች ላይ ዕርምጃ መወሰዱ ተገለጸ
እንጀራና በርበሬ አዘጋጅተው ለገበያ በሚያቀርቡ 151 የንግድ ተቋማት ላይ በተደረገ ክትትል፣ ከባዕድ ነገር ጋር ቀላቅለው በሚሸጡ ዘጠኝ ተቋማት ላይ ሕጋዊ ዕርምጃ መወሰዱን የኢትዮጵያ የምግብና መድኃኒት ቁጥጥር ባለሥልጣን አስታወቀ፡፡ የሻገተ በርበሬ ከጎመን ዘር፣ ከዕርድና ከበቆሎ ጋር ቀይጠው እያዘጋጁ ሲሸጡ የተገኙ ስድስት ድርጅቶች ሲታሸጉ ባለቤቶቻቸው ደግሞ በቁጥጥር ሥር መዋላቸውን ለሪፖርተር የገለጹት፣ የባለሥልጣኑ የሕዝብ ግንኙነት ዳይሬክተር አቶ ሳምሶን አብርሃም ናቸው፡፡ የታሸጉት ድርጅቶች ‹‹40 በመቶ በቆሎ ቀሪውን ዕርድና ቃሪያ ቀላቅለው ካስፈጩ በኋላ ነጣ ስለሚል፣ የልብስ ማቅለሚያ ኬሚካል ይጨምሩበታል፡፡ የበርበሬ መልክ ሲያመጣ ገበያ ላይ አውጥተው ይሸጣሉ፤›› ሲሉ አቶ ሳምሶን አስረድተዋል፡፡ ክትትል ከተደረገባቸው 151 ድርጅቶች መካከል 86ቱ እንጀራ እየጋገሩ ለገበያ የሚያቀርቡ ሲሆን፣ የሻገተ እንጀራን እንደ አዲስ በማዘጋጀት ከጄሶና ከሰጋቱራ ጋር ሲደባልቁ እጅ ከፍንጅ በተያዙት ሦስቱ ላይ አፋጣኝ ዕርምጃ መወሰዱ ታውቋል፡፡ እንጀራን ከባዕድ ነገር ጋር የሚቀይጡ እነዚህ ድርጅቶች እንጀራ መጋገር የሚጀምሩት ከእኩለ ሌሊት በኋላ በድብቅ እንደሆነና ለዩኒቨርሲቲዎች፣ ለሆቴሎችና ምግብ ቤቶች፣ እንዲሁም ለተለያዩ የመንግሥትና የግል ተቋማት የሚያቀርቡ መሆናቸውን አቶ ሳምሶን ገልጸዋል፡፡ እንጀራ በሚያቀርቡ ሌሎች 17 ድርጅቶች ላይም ምርመራ እየተደረገ ይገኛል ብለዋል፡፡ በተለያዩ የአገሪቱ ክፍሎች እንደ ማርና ቂቤ ያሉ ምግቦችን ከባዕድ ነገር ጋር ሲቀላቅሉ በተገኙ ላይ ዕርምጃ ተወስዷል ተብሏል፡፡ በተለያዩ የክልል ከተሞች ማርን ከቫዝሊን፣ ከግራሶና ከሌሎች ባዕድ ነገሮች ጋር ቀይጠው ለገበያ ሲያቀርቡ በተያዙ ድርጅቶች ላይ ዕርምጃ እንደተወሰደ አስረድተዋል፡፡ በአዲስ አበባ ደግሞ በደቃቁ የተፈጨ መስታወት በኬሚካል አቅልጠው ከማር ጋር ቀላቅለው ለገበያ ሲያቀርቡ የተገኙም፣ በተመሳሳይ ዕርምጃ እንደተወሰደባቸው አቶ ሳምሶን አስረድተዋል፡፡ ቅቤን ከሙዝና ከሌሎች ባዕድ ነገሮች ጋር ቀይጦ ለገበያ ማቅረብ በተለይ በፋሲካ በዓል ወቅት ተጧጡፎ ነበር ያሉት ዳይሬክተሩ፣ ባለፉት አሥር ወራት ጥቂት በማይባሉ ላይ ዕርምጃ መወሰዱን አውስተዋል፡፡  የተመረቱበት አገር ዕውቅና ያልሰጣቸው፣ አምራቻቸው የማይታወቅ፣ በባለሥልጣኑ ያልተመዘገቡ፣ በዚህ አገርም ወኪል የሌላቸው ምግብና ምግብ ነክ ምርቶችም በኤርፖርቱ ሲገቡ መያዛቸውን ባለሥልጣኑ ከወራት በፊት ይፋ ማድረጉ የሚታወስ ነው፡፡ ባለሥልጣኑ በበጀት ዓመቱ የመጀመሪያው አጋማሽ በአምስቱ መውጫና መግቢያ ኬላዎች 686.8 ቶን የሚመዝኑ የተለያዩ ምግቦችና የምግብ ጥሬ ዕቃዎች፣ ጥራትና ደኅንነታቸው ያልተጠበቀ ሆኖ በመገኘቱ እንዳይገቡ ማገዱም ይታወቃል፡፡ በተመሳሳይ በጉዞ ወቅት ባጋጠመ ጉዳት የተበላሸ 686.15 ሊትር ዘይት፣ 1.18 ሚሊዮን ብር የሚያወጡ መድኃኒቶች፣ የሕክምና መሣርያዎችና ኮስሞቲክሶችም ከመሥፈርት በታች በመሆናቸው እንዳይገቡ መደረጉንም አስታውቋል፡፡ባለሥልጣኑ ደረጃቸውን ያልጠበቁ ሐሰተኛ የመድኃኒት ምርቶችን በመለየት ከገበያ ለማውጣት፣ እንዲሁም ሥርጭቱን ለማቀላጠፍ የሚረዳ የመድኃኒት ክትትል ሥርዓት ለመዘርጋት እንቅስቃሴ እያደረገ እንደሚገኝ ታውቋል፡፡ 